Photoshop flytter ind i ChatGPT – og du kan bruge det helt gratis

Adobe tager et af sine største skridt i årevis: Photoshop, Acrobat og Adobe Express er nu bygget direkte ind i ChatGPT. Det betyder, at du kan skrive en besked som “retouchér billedet”, “lav en plakat i 80’er-stil” eller “opsummér den her PDF” – og så klarer ChatGPT resten ved hjælp af Adobes egne værktøjer.

Adobe understreger, at der ikke er tale om en begrænset demo. Funktionerne er gratis at bruge i ChatGPT fra start, uanset om du sidder på web, desktop eller iOS. Android-brugere får allerede nu adgang til Adobe Express, mens Photoshop og Acrobat ruller ud “snart”.

Et kæmpe skifte for alle, der laver indhold

Normalt kræver Adobes programmer både installation, licens og en vis mængde tålmodighed. Nu er alt sammen reduceret til én ting: en chatbesked.

Det rammer lige ned i den nye virkelighed, hvor mange foretrækker hurtige, samtalebaserede værktøjer frem for tunge apps. Og med ChatGPTs mere end 800 millioner ugentlige brugere får Adobe pludselig et gigantisk udstillingsvindue for sine kreative værktøjer.

Adobe siger selv, at målet er at “gøre almindelige opgaver enklere og hurtigere”, og integrationen fungerer også som en slags smagsprøve på de større versioner af Photoshop og Acrobat. Man skal dog oprette en gratis Adobe-konto for at bruge dem i ChatGPT.

Hvad kan du helt konkret gøre?

Alt det, der tidligere krævede separate programmer, faner og filer – kan du nu igangsætte med almindelig tekst:

Finjustere billeder i Photoshop.

Lave en grafisk plakat eller et socialt opslag i Adobe Express.

Animere simple design-elementer.

Læse, opsummere eller konvertere PDF’er i Acrobat.

Og du slipper for at hoppe mellem apps. ChatGPT fungerer som det nye kontrolcenter.

Det mest opsigtsvækkende er prisen: gratis. Det sætter et kæmpe pres på markedet for letvægts billed- og PDF-værktøjer, og giver millioner af brugere adgang til noget, der hidtil har været forbeholdt betalende kunder eller professionelle. Pludselig kan alle – fra skoleelever til små virksomheder – redigere og producere indhold direkte i chatten, uden software, uden licens, uden erfaring.

Photoshop flytter ind i ChatGPT – og du kan bruge det helt gratis